b'\n_START_ARTICLE_\nLiten perikumm\xc3\xa5ler\n_START_SECTION_\nUtseende\n_START_PARAGRAPH_\nEn middelsstor (vingespenn 29 \xe2\x80\x93 32 mm), slank, lysgr\xc3\xa5 m\xc3\xa5ler. Den ligner sterkt p\xc3\xa5 stor perikumm\xc3\xa5ler, kjennes best fra denne p\xc3\xa5 at den innerste av forvingens tre m\xc3\xb8rke tverrb\xc3\xa5nd er noks\xc3\xa5 rettlinjet med en markert knekk n\xc3\xa6r forkanten, ikke jevnt buet. Videre er den stort sett noe mindre, forvingens grunnfarge er litt lysere og tverrb\xc3\xa5ndene litt m\xc3\xb8rkere farget, slik at de virker mer markerte, og skr\xc3\xa5streken i vingespissen er lysere p\xc3\xa5 farge, brunlig, ikke svart. Forvingen er tilspisset, lysgr\xc3\xa5 med tre m\xc3\xb8rkgr\xc3\xa5 tverrb\xc3\xa5nd. Den innerste av disse er dobbelt, ganske rett med en markert knekk n\xc3\xa6r forkanten. De to ytterste er triple og jevnt buede. det ytterste tverrb\xc3\xa5ndet har to, mer eller mindre markerte, trekantede utskudd p\xc3\xa5 yttersiden. I vingespissen er det en kort, litt diffus, brunlig skr\xc3\xa5strek. Bakvingen er gr\xc3\xa5hvit. Larven er naken og brungul p\xc3\xa5 farge.\n_START_SECTION_\nLevevis\n_START_PARAGRAPH_\nLarvene lever p\xc3\xa5 planter i perikum-slekten (Hypericum spp.). Arten har to generasjoner hvert \xc3\xa5r, de voksne m\xc3\xa5lerne kan p\xc3\xa5treffes henholdsvis i mai \xe2\x80\x93 juni og i august \xe2\x80\x93 september.\n_START_SECTION_\nUtbredelse\n_START_PARAGRAPH_\nArten er funnet over det meste av Europa, unntatt lengst i nord, og ogs\xc3\xa5 i Nord-Afrika. Fra Norge er det bare kjent ett funn, fra Grimstad i Aust-Agder, 1980. Siden arten er s\xc3\xa5 lik p\xc3\xa5 stor perikumm\xc3\xa5ler kan den muligens ha blitt oversett.'